2. ลักษณะการประกอบธุรกิจ

1.  ความเป็นมา

ตามมติคณะรัฐมนตรี เมื่อวันที่ 30 พฤศจิกายน 2542
อนุมัติแผนการระดมทุนจากภาคเอกชนในโครงการโรงไฟฟ้าราชบุรี โดยการจัดตั้งบริษัท
ผลิตไฟฟ้าราชบุรีโฮลดิ้ง จำกัด แล้วระดมทุนโดยเสนอขายหุ้นให้แก่ประชาชนทั่วไป
และนำบริษัทฯเข้าจดทะเบียนในตลาดหลักทรัพย์ฯ พร้อมกันนี้
ได้แต่งตั้งคณะกรรมการดำเนินการระดมทุนจากภาคเอกชนในโครงการโรงไฟฟ้าราชบุรี
(คณะกรรมการดำเนินการฯ) ประกอบด้วย
เลขาธิการคณะกรรมการนโยบายพลังงานแห่งชาติเป็นประธาน ผู้แทนกระทรวงการคลัง
ผู้แทนสำนักงานอัยการสูงสุด ผู้แทนสำนักนายกรัฐมนตรี ผู้แทนบริษัท ผลิตไฟฟ้าราชบุรีโฮลดิ้ง จำกัด
เป็นกรรมการ และผู้แทน กฟผ. เป็นกรรมการและเลขานุการ
โดยมอบหมายให้คณะกรรมการดำเนินการฯ
มีอำนาจหน้าที่ในการกำกับดูแลแผนการระดมทุนจากภาคเอกชนในโครงการโรงไฟฟ้าราชบุรี

กฟผ.ได้จัดตั้ง บริษัท ผลิตไฟฟ้าราชบุรีโฮลดิ้ง จำกัด มีชื่อภาษาอังกฤษว่า Ratchaburi
Electricity Generating Holding Company Limited เมื่อวันที่ 7 มีนาคม 2543
ด้วยทุนจดทะเบียนเริ่มต้นที่เรียกชำระแล้ว 300 ล้านบาท โดยเป็นหุ้นสามัญจำนวน 30 ล้านหุ้น
มูลค่าหุ้นที่ตราไว้หุ้นละ 10 บาท กฟผ. ถือหุ้นร้อยละ 100 ต่อมาในวันที่ 18 สิงหาคม 2543
บริษัทฯ ได้จดทะเบียนเป็นบริษัทมหาชนจำกัด และจดทะเบียนเพิ่มทุนเป็น 14,500 ล้านบาท
และเมื่อวันที่ 11 ตุลาคม 2543 สำนักงานคณะกรรมการกำกับหลักทรัพย์และตลาดหลักทรัพย์
(สำนักงาน ก.ล.ต.) อนุญาตให้เสนอขายหุ้นสามัญเพิ่มทุนครั้งแรกของบริษัทฯ ให้แก่ประชาชนทั่วไป
และตลาดหลักทรัพย์ฯ รับหลักทรัพย์ของบริษัทฯ ให้เป็นหลักทรัพย์จดทะเบียนเมื่อวันที่ 13 ตุลาคม
2543 และในวันที่ 2 พฤศจิกายน 2543 หลักทรัพย์ของบริษัทฯ เข้าซื้อขายในตลาดหลักทรัพย์ฯ
เป็นวันแรก

  2.2 การประกอบธุรกิจ

บริษัทฯ มีลักษณะการประกอบธุรกิจในรูปของบริษัทโฮลดิ้ง โดยมีหน้าที่เป็นแกนนำของกลุ่มบริษัทฯ
ในการกำหนดทิศทางการดำเนินงาน และแผนกลยุทธ์ต่างๆ ให้สอดคล้องกับเป้าหมายการพัฒนา
และการขยายกิจการของบริษัทฯ ที่มุ่งลงทุนในธุรกิจผลิตไฟฟ้าและธุรกิจที่เกี่ยวข้อง โดยบริษัทฯ
จะสนับสนุนเงินทุนให้เพียงพอต่อการดำเนินงานรวมทั้งมีส่วนร่วมในการกำหนดนโยบายและติดตามตรวจสอบการดำเนินงานของบริษัทที่ลงทุน
บริษัทฯ มีรายได้หลักจากเงินปันผลของบริษัทย่อยในอัตราร้อยละ 100
ของกำไรสุทธิหลังจากหักเงินทุนสำรองตามกฎหมายและเงินทุนสำรองอื่น ๆ และบริษัทฯ
มีนโยบายจ่ายเงินปันผลให้กับนักลงทุนในอัตราไม่น้อยกว่าร้อยละ 40
ของกำไรสุทธิตามงบการเงินรวมหลังหักเงินทุนสำรองตามกฎหมายและเงินทุนสำรองอื่นๆ
อย่างไรก็ตาม การจ่ายเงินปันผลดังกล่าวจะต้องขึ้นอยู่กับกระแสเงินสดของบริษัทฯ ด้วย

เงื่อนไขในการจ่ายเงินปันผลของบริษัท ผลิตไฟฟ้าราชบุรี จำกัด
ซึ่งเป็นบริษัทย่อยหลักจะเป็นไปตามเกณฑ์การจ่ายเงินปันผลของบริษัทจำกัด
กล่าวคือจะจ่ายเงินปันผลจากกำไรสุทธิหลังหักเงินสำรองตามกฎหมายแล้ว ทั้งนี้
จะต้องเป็นไปตามเงื่อนไขในสัญญาเงินกู้และจะต้องมีเงินสดคงเหลืออยู่ในบัญชีผู้กู้ยืมด้วย บริษัท
ผลิตไฟฟ้าราชบุรี จำกัด มีลักษณะการประกอบธุรกิจเช่นเดียวกับผู้ผลิตไฟฟ้าเอกชนรายอื่นๆ
รายได้หลักจะมาจากการขายไฟฟ้าตามสัญญาซื้อขายไฟฟ้าซึ่งได้ลงนามกับ กฟผ. เมื่อวันที่ 9 ตุลาคม
2543 จำนวน 2 สัญญา คือ สัญญาซื้อขายไฟฟ้าสำหรับโรงไฟฟ้าพลังความร้อน
และสัญญาซื้อขายไฟฟ้าสำหรับโรงไฟฟ้าพลังความร้อนร่วม สัญญาทั้ง 2 ฉบับมีอายุ 25 ปี

โครงสร้างการถือหุ้น

บริษัทฯ ได้เข้าลงทุนในบริษัทย่อย 5 บริษัท และกิจการร่วมค้า 6 บริษัท
โดยมีสัดส่วนการถือหุ้นคิดเป็น 99.99 % ในบริษัทย่อย ได้แก่ คือ บริษัท ผลิตไฟฟ้าราชบุรี จำกัด
บริษัท ราชบุรีแก๊ส จำกัด บริษัท ราชอุดม เพาเวอร์ จำกัด บริษัท ราชบุรี อัลลายแอนซ์ จำกัด
และบริษัท ราชบุรีพลังงาน จำกัด สำหรับกิจการร่วมค้าได้แก่ บริษัท ไตร เอนเนอจี้ จำกัด บริษัท
ราชบุรีเพาเวอร์ จำกัด บริษัท เซาท์อีสท์ เอเชีย เอนเนอร์จี จำกัด บริษัท ไฟฟ้าน้ำงึม 2 จำกัด
บริษัท สยาม เอทานอล เอ็กซ์ปอร์ท จำกัด และบริษัท ชูบุราชบุรี อีเลคทริค เซอร์วิส จำกัด

โครงสร้างของกลุ่มบริษัทฯ และสัดส่วนการถือหุ้นสามารถแสดงได้ดังแผนภาพต่อไปนี้

[]

2.3 โครงสร้างรายได้ตามสัญญาซื้อขายไฟฟ้า

ค่าไฟฟ้าที่ กฟผ. จ่ายให้กับบริษัท ผลิตไฟฟ้าราชบุรี จำกัด
ตามสัญญาซื้อขายไฟฟ้าจะต้องเพียงพอกับรายจ่ายในการดำเนินการและการชำระหนี้ นอกจากนี้
ยังต้องเพียงพอที่จะจ่ายผลตอบแทนให้กับผู้ถือหุ้นอีกด้วย
เช่นเดียวกับสัญญาซื้อขายไฟฟ้าของผู้ผลิตไฟฟ้า IPP โครงสร้างรายได้พื้นฐานของบริษัท
ผลิตไฟฟ้าราชบุรี จำกัด ภายใต้สัญญาซื้อขายไฟฟ้าของโรงไฟฟ้าราชบุรี แบ่งออกเป็น 2 ส่วนหลัก ๆ
คือ

1.  ค่าความพร้อมจ่ายพลังไฟฟ้า (Availability Payment: AP)

ค่าความพร้อมจ่ายพลังไฟฟ้ากำหนดขึ้นเพื่อให้ครอบคลุมค่าใช้จ่ายคงที่ทั้งหมดซึ่งได้แก่
ค่าใช้จ่ายคงที่ในการดำเนินการและบำรุงรักษา ค่าใช้จ่ายบำรุงรักษาหลัก
ค่าใช้จ่ายในการขายและบริหาร การชำระคืนดอกเบี้ยเงินกู้และเงินกู้
และผลตอบแทนการลงทุนต่อผู้ถือหุ้น
โดยทั่วไปแล้วค่าความพร้อมจ่ายพลังไฟฟ้าจะขึ้นกับเงื่อนไขว่าโรงไฟฟ้ามีความพร้อมที่จะผลิตและจ่ายกระแสไฟฟ้าได้ตามที่
กฟผ. ต้องการหรือไม่ โดยไม่คำนึงถึงว่า กฟผ. จะสั่งให้โรงไฟฟ้าจ่ายไฟฟ้าหรือไม่ก็ตาม

ค่าความพร้อมจ่ายพลังไฟฟ้าเต็ม (Full Availability Payment)
สำหรับโรงไฟฟ้าแต่ละโรงถูกกำหนดจากประมาณการต้นทุนคงที่ ที่บริษัท ผลิตไฟฟ้าราชบุรี จำกัด
จะต้องมี เนื่องจากการจัดหาเงินทุนและเงินกู้เพื่อใช้ตามสัญญาจะซื้อจะขายทรัพย์สิน
และเพื่อปฏิบัติการและบำรุงรักษาโรงไฟฟ้าทุกโรงให้ได้กำลังผลิตตามสัญญา
ซึ่งรายการบางรายการของค่าใช้จ่ายคงที่ดังกล่าวจะมีการปรับตามดัชนีที่ระบุไว้เพื่อครอบคลุมค่าใช้จ่ายที่เพิ่มขึ้นเนื่องจากเงินเฟ้อ
การผันผวนของค่าเงินบาทไทยต่อเงินดอลล่าร์สหรัฐ และการผันผวนของอัตราดอกเบี้ย Minimum
Lending Rate (MLR) ต้นทุนคงที่ประกอบด้วย

1.  ค่าใช้จ่ายเกี่ยวกับการชำระหนี้ รวมถึงการชำระคืนเงินต้น ดอกเบี้ย
    และค่าธรรมเนียมเงินกู้ต่างๆ ทุกงวด
    โดยค่าใช้จ่ายส่วนดอกเบี้ยจ่ายจะอ้างอิงกับอัตราดอกเบี้ย MLR

2.  อัตราผลตอบแทนการลงทุนในบริษัท ผลิตไฟฟ้าราชบุรี จำกัด

3.  ชิ้นส่วนอุปกรณ์และการให้บริการบำรุงรักษาหลัก
    สำหรับชิ้นส่วนอุปกรณ์ที่นำเข้าจากต่างประเทศจะปรับราคาตามดัชนีมูลค่าหน่วยการผลิต (MUV)
    ที่ประกาศเป็นรายปีโดยธนาคารโลกและตามอัตราแลกเปลี่ยนระหว่างเงินบาทและเงินเหรียญสหรัฐ
    สำหรับชิ้นส่วนอุปกรณ์ที่จัดหาได้ภายในประเทศและค่าบริการจะปรับราคาตามดัชนีราคาผู้บริโภคไทย

4.  ค่าปฏิบัติการ ค่าบำรุงรักษา และค่าบริการคงที่ จะปรับราคาตามดัชนีราคาผู้บริโภคไทย

5.  ค่าประกันภัยตามที่กำหนด

  2.3.2 ค่าพลังงานไฟฟ้า (Energy Payment: EP)

ค่าพลังงานไฟฟ้าถูกกำหนดขึ้นเพื่อเป็นการชดเชยให้กับบริษัท ผลิตไฟฟ้าราชบุรี จำกัด
สำหรับพลังงานไฟฟ้าสุทธิที่ผลิตได้และนำส่งให้ กฟผ. ในแต่ละเดือน
ค่าพลังงานไฟฟ้ามีส่วนประกอบหลักสองส่วนคือ

1.  ค่าเชื้อเพลิง (Fuel Payment)

2.  ค่าใช้จ่ายผันแปรในการปฏิบัติการและบำรุงรักษา (Variable Operating and
    Maintenance Payment)

นอกจากนี้ บริษัทฯ มีรายได้ที่ได้รับจากบริษัทย่อยและกิจการร่วมค้าที่ลงทุนในธุรกิจผลิตไฟฟ้า ดังนี้

1.  บริษัท ไตร เอนเนอจี้ จำกัด ซึ่งบริษัท ราชบุรีแก๊ส จำกัด ถือหุ้นอยู่ร้อยละ 50
    ในส่วนของรายได้แบ่งออกเป็น 2 ส่วนคือ ค่าความพร้อมจ่ายพลังไฟฟ้า และค่าพลังงานไฟฟ้า
    เช่นเดียวกับรายได้พื้นฐานของบริษัท ผลิตไฟฟ้าราชบุรี จำกัด

2.  โครงการเพิ่มค่าทรัพยากร แหล่งประดู่เฒ่า
    ซึ่งผลิตไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ ดำเนินงานโดยบริษัท
    ราชบุรีพลังงาน จำกัด ได้รับรายได้จากการผลิตพลังงานไฟฟ้าให้กับ กฟผ. โดยบริษัท
    ราชบุรีพลังงาน จำกัด และ กฟผ.
    ได้ตกลงซื้อขายพลังงานไฟฟ้าโดยมีจุดรับซื้อไฟฟ้าที่จุดติดตั้งมาตรวัดไฟฟ้าซึ่งตั้งอยู่ที่โรงไฟฟ้าเครื่องยนต์ก๊าซประดู่เฒ่า
    ตำบลกง อำเภอกงไกรลาศ จังหวัดสุโขทัย ทั้งนี้
    โครงการดังกล่าวได้เริ่มเดินเครื่องเชิงพาณิชย์แล้วตั้งแต่วันที่ 27 มิถุนายน 2550

3.  บริษัท ชูบุราชบุรี อีเลคทริคเซอร์วิส จำกัด ซึ่งบริษัทฯ ถือหุ้นร้อยละ 49.99
    จะมีรายได้จากการบริการเดินเครื่องและบำรุงรักษาโรงไฟฟ้าให้แก่บริษัท ราชบุรีเพาเวอร์
    จำกัด เป็นระยะเวลา 14 ปี ในปี 2550 บริษัท ชูบุราชบุรี อีเล็คทริคเซอร์วิส จำกัด
    มีรายได้จากงาน Mobilization Service ซึ่งประกอบด้วยงานการออกแบบ
    จัดเตรียมข้อกำหนด ขั้นตอน วิธีการทำงาน
    การจัดหาบุคลากรและการจัดเตรียมระบบสารสนเทศ ( MIS System )
    และโปรแกรมสำหรับการทำงานให้โรงไฟฟ้าของบริษัท ราชบุรีเพาเวอร์ จำกัด

[]โครงสร้างรายได้ของบริษัทฯ ปี 2549-2550

* บริษัท ราชบุรีพลังงาน จำกัด เริ่มมีรายได้ค่าขายไฟฟ้า จากโครงการเพิ่มค่าทรัพยากร
แหล่งประดู่เฒ่า จังหวัดสุโขทัย ตั้งแต่วันที่ 27 มิถุนายน 2550

** ปี 2549 บริษัทฯ ได้รับเงินค่าพัฒนาโครงการจาก บริษัท ราชบุรีเพาเวอร์ จำกัด จำนวน
101.33 ล้านบาท ตามสัญญาระหว่างผู้ถือหุ้น ลงวันที่ 27 กุมภาพันธ์ 2547

*** บริษัทฯ ได้เปลี่ยนแปลงสัดส่วนการถือหุ้นใน บริษัท เซาท์อีสท์ เอเชีย เอนเนอร์จี จำกัด
จากร้อยละ 25 เป็นร้อยละ 33.33 เมื่อวันที่ 2 มกราคม 2551

2.4 ความคืบหน้าของการดำเนินการตามเป้าหมาย

2.4.1 บริษัท ผลิตไฟฟ้าราชบุรี จำกัด

บริษัท ผลิตไฟฟ้าราชบุรี จำกัด เป็นบริษัทย่อยหลักในการดำเนินธุรกิจผลิตไฟฟ้า
โดยรับโอนทรัพย์สินของโครงการโรงไฟฟ้าราชบุรี จาก กฟผ. เมื่อวันที่ 31 ตุลาคม 2543
ได้แก่โรงไฟฟ้าพลังความร้อนจำนวน 2 เครื่อง กำลังการผลิตเครื่องละ 735 เมกะวัตต์
ทรัพย์สินที่ใช้ร่วมกัน ที่ดิน และทรัพย์สินอื่นๆ ต่อมาในระหว่างปี 2545
ได้รับโอนโรงไฟฟ้าพลังความร้อนร่วมจาก กฟผ. จำนวน 3 ชุด กำลังการผลิตชุดละ 725
เมกะวัตต์ โดยชุดที่ 1 และ 2 รับโอนเมื่อวันที่ 18 เมษายน 2545 และชุดที่ 3 เมื่อวันที่ 1
พฤศจิกายน 2545 ทำให้มีกำลังผลิตติดตั้งรวมทั้งสิ้น 3,645 เมกะวัตต์
จึงเป็นบริษัทเอกชนที่มีโรงไฟฟ้าขนาดใหญ่ที่สุดในประเทศไทย

2.4.2 บริษัท ราชบุรีแก๊ส จำกัด

บริษัทฯ ถือหุ้นในบริษัท ราชบุรีแก๊ส จำกัด ในสัดส่วนร้อยละ 99.99
มีวัตถุประสงค์เพื่อลงทุนในบริษัท ไตร เอนเนอจี้ จำกัด ในสัดส่วนร้อยละ 50
คิดเป็นกำลังการผลิตในสัดส่วนของบริษัทฯ เท่ากับ 350 เมกะวัตต์ โรงไฟฟ้าไตรเอ็นเนอจี้
เป็นโรงไฟฟ้าพลังความร้อนร่วมขนาดกำลังการผลิต 700 เมกะวัตต์
ซึ่งเปิดดำเนินการขายไฟฟ้าเชิงพาณิชย์เมื่อเดือนกรกฎาคม 2543
และมีสัญญาซื้อขายไฟฟ้าระยะยาวกับ กฟผ. 20 ปี

2.4.3 บริษัท ราชอุดม เพาเวอร์ จำกัด

บริษัท ฯ ถือหุ้นในบริษัท ราชอุดม เพาเวอร์ จำกัด ในสัดส่วนร้อยละ 99.99
มีวัตถุประสงค์เพื่อลงทุนใน บริษัท ราชบุรี อัลลายแอนซ์ จำกัด ซึ่งถือหุ้นในสัดส่วนร้อยละ 25
ในบริษัท ราชบุรีเพาเวอร์ จำกัด คิดเป็นกำลังการผลิตในสัดส่วนของบริษัทฯ เท่ากับ 350
เมกะวัตต์ โรงไฟฟ้าราชบุรีเพาเวอร์ ประกอบด้วยโรงไฟฟ้าพลังความร้อนร่วมจำนวน 2 ชุด
ขนาดกำลังการผลิตชุดละ 700 เมกะวัตต์ โดยคาดว่าชุดที่ 1
จะเปิดดำเนินการขายไฟฟ้าเชิงพาณิชย์ได้ในเดือนมีนาคม 2551 และชุดที่ 2 ในเดือนมิถุนายน
2551 และมีสัญญาซื้อขายไฟฟ้าระยะยาวกับ กฟผ. 25 ปี

2.4.4 บริษัท ราชบุรีพลังงาน จำกัด

บริษัทฯ ถือหุ้นในบริษัท ราชบุรีพลังงาน จำกัด ในสัดส่วนร้อยละ 99.99
โดยมีวัตถุประสงค์เพื่อศึกษาและลงทุนในโครงการผลิตไฟฟ้าด้วยพลังงานทดแทน
ปัจจุบันได้ลงทุนในบริษัท สยาม เอทานอล เอ็กซ์ปอร์ท จำกัด ในสัดส่วนร้อยละ 15
เพื่อผลิตแอลกอฮอล์บริสุทธิ์ 95% และ 99.5% เพื่อการส่งออก
คาดว่าจะเปิดดำเนินการผลิตได้ภายในปี 2551 และนอกจากนี้ บริษัท ราชบุรีพลังงาน จำกัด
ยังมีการลงทุนในโครงการเพิ่มค่าทรัพยากร แหล่งประดู่เฒ่า
โดยเป็นการผลิตไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ ในสัดส่วนร้อยละ
100 คิดเป็นกำลังการผลิตเท่ากับ 1.75 เมกะวัตต์ และได้เริ่มดำเนินการเชิงพาณิชย์ตั้งแต่วันที่ 27
มิถุนายน 2550 ทั้งนี้ บริษัท ราชบุรีพลังงาน จำกัด
ได้ทำสัญญาซื้อขายก๊าซที่เป็นผลพลอยได้จากการใช้น้ำมันดิบระยะเวลา 8
ปีนับตั้งแต่มีการเดินเครื่องเชิงพาณิชย์ กับบริษัท ปตท. สผ. สยาม จำกัด และ บริษัท ปตท.
สำรวจและผลิตปิโตรเลียม จำกัด (มหาชน) แล้วเมื่อวันที่ 17 มกราคม 2549

2.4.5 บริษัท เซาท์อีสท์ เอเชีย เอนเนอร์จี จำกัด

บริษัทฯ ถือหุ้นในบริษัท เซาท์อีสท์ เอเชีย เอนเนอร์จี จำกัด ในสัดส่วนร้อยละ 33.33
มีวัตถุประสงค์เพื่อลงทุนในโรงไฟฟ้าพลังน้ำ-น้ำงึม 2
ในประเทศสาธารณรัฐประชาธิปไตยประชาชนลาว (สปป.ลาว) ปัจจุบัน บริษัท เซาท์อีสท์ เอเชีย
เอนเนอร์จี จำกัด ได้เข้าไปถือหุ้นในบริษัท ไฟฟ้าน้ำงึม 2 จำกัด ในสัดส่วนร้อยละ 75
คิดเป็นกำลังการผลิตตามสัดส่วนการถือหุ้นของบริษัทฯ เท่ากับ 153.75 เมกะวัตต์
คาดว่าจะเปิดดำเนินการขายไฟฟ้าเชิงพาณิชย์ได้ในเดือนมกราคม 2556
โดยมีสัญญาซื้อขายไฟฟ้าระยะยาวกับ กฟผ. 27 ปี

6.  บริษัท ชูบุราชบุรี อีเลคทริคเซอร์วิส จำกัด

บริษัทฯ ถือหุ้นในบริษัท ชูบุราชบุรี อีเลคทริคเซอร์วิส จำกัด ในสัดส่วนร้อยละ 49.99
มีวัตถุประสงค์เพื่อให้บริการเดินเครื่องและบำรุงรักษาโรงไฟฟ้าราชบุรีเพาเวอร์ เป็นระยะเวลา
14 ปี นับตั้งแต่กำหนดวันเดินเครื่องโรงไฟฟ้าราชบุรีเพาเวอร์ ในเดือนมิถุนายน 2551